stanford-oval/wikipedia huggingface dataset:
היסטוריה של המכונית
העידנים השונים בפיתוח והמצאת המכונית > תקופת הפליז/אדוארד

תקופת הפליז (או האדוארד) נמשכה בערך משנת 1905 עד 1914 ותחילת מלחמת העולם הראשונה. מקובל לכנות אותה התקופה האדוארדית, אם כי בארצות הברית היא ידועה לעיתים קרובות כעידן הפליז, בגלל השימוש הנרחב בפליז בכלי רכב בתקופה זו. בעידן זה, חלה ירידה בפיתוחים הניסיוניים השונים, והחל תהליך של סטנדריזציה כשיוצרו מכוניות סטנדרטיות עם מנוע בעירה פנימית קדמי, הנעה אחורית, ותיבת הילוכים.
לאורך תקופה זו התפתחות טכנולוגיית הרכב הייתה מהירה, כשההתפתחויות העיקריות כללו את מערכת ההצתה החשמלית, מערכת מתלים לכל גלגל בנפרד, ובלמים לארבעת הגלגלים.  כמו כן היה שימוש נרחב בבלמי קפיץ עלים כמתלים, וכן ההילוכים אומצו באופן נרחב. עם זאת, הגדרות המהירות היו שונות בין הרכבים.
בשנת 1908 נערך מירוץ המכוניות מניו יורק לפריז (אנ') מרוץ מכוניות, בו השתתפו קבוצות גרמניות, צרפתיות, איטלקיות ואמריקניות שיצאו מניו יורק ב-12 בפברואר 1908. שלושה מתחרים בלבד הגיעו לפריז. הדגם תומאס פלייר, מתוצרת ארצות הברית, עם הנהג ג'ורג' שוסטר (אנ') ניצח במירוץ כשעבר 35,000 ק"מ בתוך 169 ימים.
העידנים השונים בפיתוח והמצאת המכונית > עידן הווינטג'

עידן הווינטג' נמשך מסוף מלחמת העולם הראשונה (1918) ועד לקריסת וול סטריט בסוף 1929. במהלך תקופה זו הפכה המכונית עם המנוע הקדמי לדומיננטית, כאשר המכוניות הסגורות התפשטו והפכו לנורמה המקובלת. בעוד שבשנת 1919 90 אחוז מהמכוניות שנמכרו היו פתוחות, הרי שעד 1929 הגיע שיעורן של הסגורות לכ-90 אחוזים.  הפיתוח של מנוע הבעירה הפנימית נמשך בקצב מהיר, עם מנועים מרובי שסתומים וגל זיזים עליון, ומנועים בעלי 8, 12, ואף 16 צילינדרים. בשנת 1919 הומצא הבלם ההידראולי על ידי מלקולם לוקהיד (אנ') (מייסד חברת לוקהיד). שלוש שנים מאוחר יותר המציא הרמן ריזלר את תיבת ההילוכים האוטומטית הראשונה, בעלת תיבת הילוכים פלנטרית עם שני הילוכים, ממיר מומנט ומצמד, אם כי אלו נכנסו לייצור בפועל רק בשנת 1940. בסוף אותו עידן הומצאה בצרפת הזכוכית המחוסמת, הסטנדרטית בחלונות הצד של היום.
העידן הקלאסי החל עם השפל הגדול בשנת 1930, והסתיים עם ההתאוששות לאחר מלחמת העולם השנייה. בתקופה זו מכוניות עם מרכבים סגורים לגמרי החלו לשלוט במכירות, כאשר סגנון המרכב החדש של הסאלון/סדאן אף כלל תא מטען לאחסון.
עד שנות ה-30 הומצאה רוב הטכנולוגיה המכנית המשמשת במכוניות של ימינו, אם כי כמה רעיונות "הומצאו מחדש" מאוחר יותר ונזקפו לזכות אחרים. לדוגמה, ההנעה הקדמית הוצגה על ידי אנדרה סיטרואן עם השקת הדגם סיטרואן טראקסיון אוואנט (Traction Avant) ב-1934, אף על פי שיוצרה מספר שנים קודם לכן, ושולבה בדגמים שונים. כך היה הדבר גם עם המתלים העצמאיים שפותחו תחילה על ידי Amédée Bollée בשנת 1873, והגיעו לייצור רק בשנת 1933, כשלאחר מכן הרעיון אומץ גם על ידי יצרניות רכב אחרות. בשנת 1930 ירד מספרם של יצרני הרכב בחדות ככל שהתעשייה התגבשה והתעצבה, בין היתר הודות להשפעות השפל הגדול.
העידנים השונים בפיתוח והמצאת המכונית > העידן שלאחר מלחמת העולם השנייה

תכנון וייצור המכוניות יצאו לבסוף מהאוריינטציה הצבאית ומצל המלחמה בשנת 1949. באותה השנה הוצגו מנועי שמונה צילינדרים עם יחס דחיסה גבוה ודגמים מודרניים של חברת אולדסמוביל וקאדילאק (משנת 1909 חלק מג'נרל מוטורס, GM).
לאורך שנות ה-50, כוח המנוע ומהירויות הרכב עלו, העיצובים הפכו אינטגרטיביים ואומנותיים יותר, ומכוניות יוצרו ושווקו ברחבי העולם בהמוניהן. דגם המיני של אלק איסיגוניס (אנ') והדגם פיאט 500 הוצגו באירופה. הייצור של הדגם הפופולרי – פולקסווגן חיפושית נמשך לאחר מלחמת העולם השנייה ואף יוצא למדינות אחרות, כולל ארצות הברית. במקביל, נאש מוטורס (אנ') הציגה את המכונית הקומפקטית המודרנית המוצלחת הראשונה שיוצרה בארצות הברית, בדגם נאש ראמבלר (אנ'). השווקים באירופה התרחבו עם הופעתן של מכוניות חדשות בגודל קטן, כמו גם מכוניות הגראן טוריסמו היקרות (GT), לדוגמה הדגם פרארי אמריקה (אנ').
השוק השתנה בשנות ה-60, כאשר יצרניות הרכב האמריקאיות המכונות "שלוש הגדולות" החלו להתמודד עם תחרות ממכוניות מיובאות: היצרניות האירופאיות אימצו טכנולוגיות מתקדמות, ויפן התגלתה כאומה מייצרת רכב. חברות יפניות החלו, מאמצע שנות ה-60, לייצא לרחבי העולם כמה מהמכוניות הפופולריות יותר שלהן ביפן. כמו, טויוטה קורולה, טויוטה קורונה, ניסאן סאני וניסאן בלובירד (אנ'). ההצלחה של דגמי ה־Rambler בגודל קומפקטי של אמריקן מוטורס דרבנה את GM ופורד להציג מכוניות מוקטנות משלהן ב-1960. ביצועי המנועים הפכו למוקד שיווק על ידי יצרניות רכב אמריקאיות – כשהוצגו, לדוגמה, ב"מכוניות השרירים" של אותה תקופה. בשנת 1964, המכונית פורד מוסטנג יצרה פלח שוק חדש, שנקרא מכונית הפוני (בהתאם לדגם באותו השם). דגמים חדשים שהתחרו עם המוסטנג כללו את שברולט קמארו, AMC ג'בלין (אנ') ופלימות' ברקודה.
פיתוחים טכנולוגיים חדשים כללו שימוש נרחב במתלים עצמאיים, אימוץ נרחב יותר של מערכת הזרקת דלק, והתמקדות גוברת בבטיחות בתכנון הרכב. החידושים במהלך שנות ה-60 כללו את מנוע הוואנקל של NSU, טורבינת הגז ומגדש הטורבו שיוצרו בתחילה על ידי ג'נרל מוטורס, אומצו בהמשך על ידי BMW וסאאב, ולאחר מכן הוכנסו לייצור לשוק ההמוני במהלך שנות ה-80 על ידי קרייזלר. מאזדה המשיכה לפתח את מנוע הוואנקל שלה, אם כי בעלי רישיונות אחרים שהיו למנוע, כולל מרצדס בנץ ו-GM, מעולם לא הביאו אותו לייצור בגלל בעיות הנדסה וייצור וכן בגלל צריכת הדלק הגבוהה שלו, שהיוותה גורם משמעותי לאחר משבר הנפט של 1973.
שנות ה-70 היו שנים סוערות בעולם הרכב, עם אירועים בולטים שעיצבו מחדש את התעשייה, כמו משבר הנפט של 1973, בקרת פליטת רכב, דרישות בטיחות מחמירות יותר, הגדלת היצוא על ידי יצרניות הרכב היפניות והאירופיות, כמו גם צמיחה באינפלציה והרעת הכלכלה במדינות רבות. הפופולריות של מכוניות קטנות יותר גדלה. באותה תקופה פותח בארצות הברית הסאבקומפקט, עם הצגת הדגם AMC גרמלין, ואחריו בדגמים שברולט וגה ופורד פינטו. מרכב הסטיישן היה לפופולרי, כמו גם גידול במכירות של רכבי שטח בעלי הנעת ארבעה גלגלים.
לקראת סוף המאה ה-20 איבדו חלקית "שלוש הגדולות" בארצות הברית (GM, פורד וקרייזלר) את מעמדן המוביל. יפן הפכה למובילה בייצור מכוניות למשך זמן מה, כשבהמשך מכוניות החלו להיות מיוצרות בהמוניהן במדינות חדשות באסיה, במזרח אירופה ובמדינות נוספות.
העידנים השונים בפיתוח והמצאת המכונית > העידן המודרני

העידן המודרני מוגדר בדרך כלל כ-40 השנים האחרונות. בעידן זה הייתה הגברת הסטנדרטיזציה, שיתוף פלטפורמות בין דגמים, תכנון בעזרת מחשב – להפחתת עלויות וזמן פיתוח, ושל שימוש הולך וגובר באלקטרוניקה, הן לניהול מערכות הרכב, והן למערכות הבידור.
כמה התפתחויות עכשוויות הן התפשטות ההנעה הקדמית והנעה לכל הגלגלים, ואימוץ מנוע הדיזל.
מבני המרכב השתנו גם הם בעידן המודרני, עם שלושה סוגים עיקריים: האצ'בק, סדאן ורכב SUV. בהמשך יצאה פלטפורמת הקרוסאובר, פלטפורמה ספורטיבית, ודגם המיניוואן.
המשבר הפיננסי של 2007–2008 חתך כמעט בשליש את מכירות הרכב הקל של קרייזלר, טויוטה, פורד וניסאן, וכרבע מהמכירות של הונדה, ושביעית מהמכירות של ג'נרל מוטורס.
מאז 2009, סין הפכה ליצרנית הרכב הגדולה בעולם. מלבד ייצור המכוניות הגובר באסיה ובמדינות אחרות, חלה צמיחה בקבוצות תאגידיות רב לאומיות, המייצרות מכוניות שחולקות פלטפורמות זהות בין מדינות שונות, וכן במיתוג או מיתוג מחדש בהתאם לקהל היעד בשווקים השונים.
שכר דירה

.
שכר דירה הוא תשלום הניתן לבעל בית מאת דייר, בתמורה לזכות להתגורר בשכירות בדירת מגורים שבבעלות בעל הבית. גובה שכר הדירה, מועדי התשלום והביטחונות הנדרשים מהדייר מהווים חלק חשוב בחוזה השכירות הנחתם בין הצדדים לעסקה.
קביעת שכר דירה

שכר הדירה נקבע בשוק הקרוב לתנאי תחרות משוכללת, ומתקיימים בו התנאים הבאים:
ריבוי מוכרים וקונים שכל אחד מהם קטן מכדי להשפיע לבדו על התנהגות השוק
התנהגות רציונלית של המוכרים והקונים
מידע מושלם לכול
יכולת להגיב רציונלית לשינויים כלכליים רלוונטיים בזמן אמת ובאופן מיידי
לכל אחד מתנאים אלה יש הסתייגויות. אגודות סטודנטים במוסדות להשכלה גבוהה נוהגות לנקוט עמדה לגבי גובה השכר דירה הנדרש מחבריהם. המידע של המבקשים לבצע עסקות נגיש הן במודעות לוח בעיתונות והן באתרי אינטרנט. התגובה לשינויים אינה בזמן אמת אך טווח הזמן אינו רב, שכן רוב ההסכמים לשכר דירה אינם לטווח ארוך ובמקרה של שינויים בתנאי השוק, הן בעלי הבית והן הדיירים יכולים לנסות למצוא אלטרנטיבה.
קיימת מגבלה אובייקטיבית לתחרות משוכללת בשוק הדירות להשכרה, משום שלא מדובר במוצרים זהים. שכר הדירה נקבע לפי הגורמים הבאים:
אזור המגורים – דירוג האזורים לפי מידת המשיכה שלהם נתון לשיפוטו של שוכר הדירה. עם זאת ככל שקבוצת דיירים תעדיף אזור מסוים יהיה לדירות המצויות בו ביקוש גבוה יותר
גודל הדירות – באותו האזור, בדרך כלל יהיה שכר הדירה פרופורציוני לגודל הדירה, ברם, הפרופורציה לא תהיה בהכרח אחידה (ליניארית). לביקוש הקיים לדירות בסדר גודל מסוים תהיה השפעה על היחס בין גודל הדירה לבין שכה"ד המשולם עליה.
סוג הנכס – בית צמוד קרקע, דירה רגילה (המחיר עשוי גם להשתנות על פי הקומה), דירת גן או דירת גג.
אלמנטים חיצוניים נלווים לנכס – קיומם של מחסן, חניה, בריכה, מעלית וכיוצ"ב.
אלמנטים פנימיים בנכס – מיזוג אוויר, סורגים, ריהוט, דוד ועוד.
מידע על שכר הדירה הנהוג באזור מסוים ניתן לקבל ממקורות אחדים: בלוח מודעות לדירות להשכרה בעיתונים ובאתרי האינטרנט. הנתונים יכולים לתת אינדיקציה על גובה שכר הדירה. שכר הדירה לדירה מסוימת נקבע רק לאחר משא ומתן בין בעל הבית לבין הדייר והוא תקף רק לגבי אותה דירה ורק לגבי תקופת השכירות.
חברות מסחריות נוהגות לפרסם מדדי מחירי דירות, לפי יישובים ולפי תקופות. מידע זה זמין לרשות השותפים לעסקות שכר דירה. עם זאת, המהימנות שלו תלויה בעורכי הסקר בחברה המסחרית.
קביעת שכר דירה > קביעת שכר דירה בישראל

בדרך כלל גובה דמי השכירות נקבע בזמן ההסכם, אך אם הוסכם על השכרה ללא קביעת דמי השכירות – ישולמו דמי שכירות לפי המחיר הראוי לאותה הדירה בעת כריתת ההסכם. גם במשפט העברי נפסק כי יש לשלם את התשלום הראוי על השכירות אך בניגוד לדין הישראלי, המשפט העברי מחשב את דמי השכירות לפי האומדן המתעדכן בתקופת השכירות ולא רק לפי האומדן בשעת כריתת ההסכם.
בתקופות שונות בתולדות מדינת ישראל נהגה הממשלה להציע דירות להשכרה בכמויות גדולות באזורים נבחרים על מנת לעודד אכלוס אזורים שהיא עודדה את ההתיישבות בהן. כמו כן, משרד השיכון הנהיג שיטות לעידוד הבניה להשכרה במטרה לספק פתרונות דיור בשכר דירה סביר.
בישראל קיימים מדדים המצביעים על רמת שכר הדירה ביישובים שונים ולפי תקופות מגורים. מדד המחירים לצרכן של הלשכה המרכזית לסטטיסטיקה כולל מרכיב "דיור" המבטא את השינויים בשכר הדירה במשפחות הישראליות המיוצגות בסקר החודשי של הלשכה. נתון זה אמור להיות נאמן.
בעשור השני של המאה ה-21 החברה הממשלית דירה להשכיר מפעילה מיזמי דיור בהם מוצעות דירות להשכרה ארוכת טווח במחיר מופחת שנשמר למספר שנים בהתאם לפרויקט. הזכות לשכור דירות אלו ניתנת באמצעות הגרלה.
דמי מפתח

"דמי מפתח" הוא כינוי מקובל לעסקת נדל"ן המהווה מעין הכלאה בין רכישת נכס לשכירתו. בעסקה זו נרכשות זכויות מסוימות בנכס נדל"ני במחיר נמוך, הרוכש מקבל חזקה על הנכס וממשיך לשלם דמי שכירות נמוכים במיוחד. העסקה הקרויה "דמי מפתח" הונהגה על ידי המנדט הבריטי באמצע שנות ה-40, ולמעשה הועתקה מאנגליה, בה נוצר באותה תקופה מחסור בדירות, עקב ההפצצות הכבדות של גרמניה הנאצית על אזורי מגורים רבים ברחבי הממלכה.
מיסוי שכר הדירה

תקבולי שכר דירה שמקבל נישום הם הכנסה שחלים עליה כללי מיסוי. בחלק מהמדינות הכנסה זו פטורה ממס, באחרות המקבל חייב בדיווח בלבד, מדינות מסוימות ממסות את ההכנסה מס מלא וחלקן אף מחייבות את המשלם לנכות מס במקור ולהעבירו לרשויות המס.
חוקי המס במדינות שונות מסווגים באופן שונה את סוג ההכנסה, ועל פי הסיווג נקבע שיעור המס שיש לשלם. מדינות רבות אינן עושות הבחנה בין הכנסה רגילה להכנסה מדמי שכירות, ועל כן, ההכנסה מתווספת לכל שאר ההכנסות וממוסה בהתאם. מדינות אחרות, כמו ישראל, מפרידות בין סוגי הכנסות וקובעות שיעורי מס שונים להכנסות ממקורות שונים.
בישראל שכר דירה המתקבל במסגרת עסקו של המשכיר הוא הכנסה חייבת במס הכנסה ככל הכנסה עסקית. שכר דירה המתקבל על ידי יחיד מהשכרת דירה בישראל שלא במסגרת עסקו אף הוא בגדר הכנסה חייבת, אך חלים עליו מסלולי מיסוי מופחת, שנוצרו על מנת לעודד השכרתן של דירות.
ראו גם

שכירות
דמי פינוי
הערות שוליים

↑  סעיף 13(ב) לחוק השכירות והשאילה, תשל"א-1971.
↑  מיכאל ויגודה, שכירות ושאילה עמ' 248, בתוך סדרת חוק לישראל, דיני שכירות ושאילה במשפט העברי, הוצאת משרד המשפטים ומורשת המשפט בישראל, ירושלים תשנ"ח.
↑  שלומית צור, כלכליסט, ושבעל הבית יקפוץ: המשפחות שגרות בדיור להשכרה ארוכת טווח, באתר ynet, 30 בנובמבר 2019
יוסי אבוקסיס

יוסף (יוסי) אבוקסיס (נולד ב-10 בספטמבר 1970) הוא כדורגלן עבר ישראלי ומאמן כדורגל המשמש כמאמנה של מכבי נתניה מליגת העל. אבוקסיס נחשב לאחד הקשרים האחוריים הטובים ששיחקו בישראל ונכלל בהיכל התהילה של הכדורגל הישראלי.
קריירת משחק

אבוקסיס נולד בבת ים לעזר וחנה אבקסיס, שעלו ממרוקו ב-1963. בצעירותו שיחק במחלקת הנוער של הפועל תל אביב, ובעונת 1987/1988 עבר לקבוצת הבוגרים. באותה שנה זכתה הקבוצה באליפות, ואבוקסיס הוחתם לחמש שנים הבאות. בעונה שלאחר מכן ירדה הקבוצה לראשונה בתולדותיה לליגת המשנה, בה כבש את שער הבכורה שלו במדי הפועל תל אביב, במחזור ה-29 מול מכבי פתח תקווה. שבוע לאחר מכן, במחזור האחרון של עונת 1989/1990, כבש את השער האחרון בניצחון 6–0 על מכבי רמת עמידר, שהבטיח את חזרתה של הפועל תל אביב לליגה הבכירה. בשלוש השנים הבאות כבש 11 שערים בליגה הבכירה ולאחר שתם חוזהו שוחרר מהקבוצה.
בעונת 1993/1994 שיחק בבני יהודה תל אביב. שנה לאחר מכן שיחק בהפועל צפרירים חולון, ושנה אחר כך עבר לבית"ר ירושלים. שיחק בבית"ר מעונת 1995/1996 עד 2000/2001, ובתקופה הזו בית"ר זכתה בשתי אליפויות ובגביע טוטו אחד. בעונת 1997/1998 היה מהשחקנים המשמעותיים ביותר בקבוצה שזכתה באליפות שנייה ברציפות, ונבחר לכדורגלן העונה בישראל.
בעונת 2001/2002 חזר לשחק בהפועל תל אביב, דבר שעורר כעס אצל אוהדי בית"ר ירושלים (ראו היריבות בין בית"ר ירושלים לבין הפועל תל אביב). אבוקסיס זכה באותה עונה בגביע הטוטו עם הפועל תל אביב, והיה שותף להישג השיא של המועדון בגביע אופ"א, כשהקבוצה נעצרה רק ברבע הגמר. אבוקסיס בישל את שני השערים שכבש החלוץ סרגיי קלשצ'נקו במהלך הקמפיין, השער השני בניצחון 2–0 על צ'לסי באצטדיון בלומפילד, ושער הניצחון (1–0) מול מילאן, במשחק שנערך בקפריסין.
בתחילת עונת 2003/2004 עבר יחד עם אסי דומב למועדון ספורט אשדוד שבנתה באותו קיץ קבוצת כוכבים שכללה גם את חיים רביבו, אילן בכר ואלון חזן. הקבוצה נכשלה ואבוקסיס, שהתקשה להתאקלם באשדוד, חזר עוד באותה עונה להפועל תל אביב.
בעונת 2004/2005 מונה גיל לנדאו למאמן קבוצת הפועל תל אביב. לנדאו שילב שחקנים צעירים כמו עידן סרור ומסאי דגו על חשבונו של אבוקסיס הפצוע. לנדאו טוען כי בתגובה לכך חתר אבוקסיס תחתיו, ולטענתו הביא בסופו של דבר לפיטוריו של לנדאו במחזור השמיני.
בדצמבר 2006, במשחק של הפועל תל אביב נגד בית"ר ירושלים באצטדיון בלומפילד, לאחר שריקת פנדל לזכות הפועל תל אביב, נזרק מהיציע שבו ישבו אוהדי הפועל רימון הלם, במטרה לפגוע בשמעון גרשון. הרימון נחת סמוך לנקודת ה-11, בה הניח באותו הרגע אבוקסיס את הכדור, ופצע אותו קלות ברגלו.
אבוקסיס זכה עם הפועל בשני גביעים רצופים, ב-2006 וב-2007. בעונתו האחרונה בקבוצה כשחקן פעיל, 2006/2007, שימש כקפטן הפועל תל אביב. ב-16 במאי 2007, במשחקו האחרון בקבוצה, כבש את השער הראשון בדרך לניצחון 3–0 בדרבי מול מכבי תל אביב, במסגרת המחזור האחרון של ליגת העל.
בסך הכל הופיע אבוקסיס ב-465 משחקים בליגה הבכירה, והוא מדורג במקום השלישי בטבלת מלך המבשלים של הליגה בכל הזמנים, עם 95 בישולים. אבוקסיס ספג 12 כרטיסים אדומים במהלך הקריירה, והחזיק בשיא הכרטיסים הצהובים בליגה, עם 124 כרטיסים שנשלפו לחובתו, עד ששיאו נשבר בשנת 2017 על ידי חאלד חלאילה.
קריירת משחק > נבחרת ישראל

אבוקסיס ערך את הופעת הבכורה שלו בנבחרת ישראל ב-14 באוגוסט 1996, במשחק ידידות מול נבחרת רומניה. הוא שיחק במדי הנבחרת במוקדמות מונדיאל 1998, מוקדמות יורו 2000, מוקדמות מונדיאל 2002 ואת משחקו האחרון בנבחרת ערך ב-11 באוקטובר 2003 מול נבחרת צרפת בפריז, במסגרת מוקדמות יורו 2004. בסך הכל רשם 35 הופעות במדים הלאומיים, בהן כבש שלושה שערים.
תארים > כשחקן

אליפות: 1987/1988
גביע המדינה: 2005/2006, 2006/2007
גביע הטוטו: 2001/2002
אליפות: 1996/1997, 1997/1998
גביע הטוטו: 1997/1998
כדורגלן העונה בישראל: 1997/1998
חבר היכל התהילה של הכדורגל הישראלי: 2009
תארים > כמאמן

גביע המדינה: 2018/2019
גביע המדינה: 2019/2020
גביע המדינה: 2022/2023
תארים > כעוזר מאמן

אליפויות: 2009/2010
גביע המדינה: 2009/2010, 2010/2011
חיים אישיים

אבוקסיס נשוי לשמרית, הם מתגוררים בפתח תקווה ולהם שלוש בנות.
הערות שוליים

↑  משה גוזגל, אבוקסיס: אפשר להוביל את אשדוד לצמרת ליגת העל, באתר ynet, 11 ביולי 2003
↑  אביעד פוהורילס, "יוסי אבוקסיס הפך לעסקן חורש מזימות", באתר nrg‏, 12 במרץ 2008
↑  רותם גרוסמן, אבוקסיס: "הרגשתי בום ברגל וראיתי שהיא סגולה", באתר ynet, 17 בדצמבר 2006
↑  לי בוץ, אלי גוטמן חתם בהפועל ת"א, באתר ynet, 4 בדצמבר 2007
↑  רון עמיקם, תעודת פרו: אבוקסיס מתכונן למבחן המשמעותי בקריירה, באתר nrg‏, 31 בינואר 2011
↑  אופיר סער, עמית גולדשטיין‏, להיות מספר 1, באתר וואלה, 6 בפברואר 2011
↑  דנה בהט, ‏יוסי אבוקסיס חתם בבני-יהודה: זה יום שמח עבורי, באתר ONE‏, 14 ביוני 2011
↑  נדב צנציפר, אבוקסיס: "בהפועל ת"א לא הייתי מחזיק חודש", באתר ynet, 15 במאי 2012
↑  יונתן הללי, אבוקסיס מונה לעוזרו של אלי גוטמן, באתר nrg‏, 23 באפריל 2012
↑  נדב צנציפר, הפועל ת"א: אבוקסיס יאמן, שירזי ישמש כמנג'ר, באתר ynet, 27 בספטמבר 2012
↑  אדומה שלי: מערכת היחסים של אבוקסיס עם הפועל תל אביב, באתר ערוץ הספורט, 27 בספטמבר 2012
↑  עמית גולדשטיין‏, יוסי אבוקסיס פוטר מהפועל תל אביב, באתר וואלה, 16 בפברואר 2013
↑  עמית גולדשטיין‏, בני יהודה: יוסי אבוקסיס חתם לחמש שנים, באתר וואלה, 15 במאי 2018
↑  אביעד פוהורילס, הגביע הוא שלו, באתר ישראל היום, 23 במאי 2019
↑  מוטי פשכצקי ותומר לוי, ‏קפיצת המדרגה: אבוקסיס מונה למאמן הפועל ב"ש, באתר ערוץ הספורט, 8 בינואר 2020
↑  מאור רחמני ואיציק כלפי, ‏אבוקסיס התפטר מב"ש, צפוי לחזור לבני יהודה, באתר ONE‏, 30 בינואר 2021
↑  מאור רחמני, ‏רשמי: יוסי אבוקסיס חתם ל-4.5 שנים בבני יהודה, באתר ONE‏, 31 בינואר 2021
↑  יונתן גינזבורג, ‏שומר על כושר: אבוקסיס הצטרף לקבוצה מליגה ג', באתר ONE‏, 1 באוקטובר 2023
↑  נדב צנציפר, אברמוב תקף את אבוקסיס: "יוסי ברח. הוא עשה הכל כדי ללכת להפועל ת"א", באתר ynet, 1 בפברואר 2024
↑  הדר יעקבי, ‏רשמי: יוסי אבוקסיס מונה למאמן הפועל ת"א, באתר ערוץ הספורט, 6 בפברואר 2024
↑  נדב צנציפר, פרסום ראשון: יוסי אבוקסיס פוטר מהפועל ת"א, המנהל המקצועי חן סול התפטר, באתר ynet, 27 באפריל 2024
↑  יוסי ושמרית אבוקסיס מתכוננים ללידה מספר 3, באתר ONE, ‏2012-01-10
אבוקסיס, 2018
אבוקסיס במדי מ.ס. אשדוד, 2003
עוסמאן דמבלה

מאסוּר עוּסמאן דֵמבֶּלֶה (בצרפתית: Masour Ousmane Dembélé; נולד ב-15 במאי 1997) הוא כדורגלן צרפתי המשחק בעמדת הקיצוני בפריז סן ז'רמן ובנבחרת צרפת.
קריירת מועדונים

דמבלה נולד וגדל בוורנו שבצרפת. אביו הוא ממאלי, ואמו ממוצא מאוריטני וסנגלי. הוא מוסלמי אדוק.
מגיל צעיר הצטרף למחלקת הנוער של מועדון מהעיר אוורה שהשתייך לליגות הנמוכות בצרפת. לאחר שנה אחת עזב את אוורה והצטרף למחלקת הנוער של סטאד רן. ב-6 בספטמבר 2014 ערך את הופעת הבכורה שלו במדי סטאד רן ב' כשעלה כמחליף בניצחון 0–2 על גנגאן. ב-9 בנובמבר כבש את שער הבכורה שלו במדי קבוצת המילואים של רן כשעלה מהספסל במשחק נגד לאבל. במהלך עונתו הראשונה בקבוצת המילואים של סטאד רן כבש 13 שערים ב-18 הופעות. ב-22 בדצמבר 2015 כבש את שער הבכורה שלו בליגה הראשונה בצרפת בתיקו 2–2 של סטאד רן נגד בורדו. ב-6 במרץ כבש שלושער בניצחון רן 1–4 על נאנט. במהלך עונתו הראשונה בקבוצה הבוגרת של סטאד רן כבש 12 שערי ליגה ב-26 הופעות.
קריירת מועדונים > בורוסיה דורטמונד

ב-12 במאי 2016 חתם לחמש שנים בבורוסיה דורטמונד. בעונתו היחידה במדי דורטמונד הוביל דמבלה את הקבוצה לרבע גמר ליגת האלופות וזכה במדיה בגביע הגרמני. בזכות העונה המצוינת שלו במדי דורטמונד הוא הפך לאחד השחקנים המבוקשים בחלון ההעברות.
קריירת מועדונים > ברצלונה

ב-25 באוגוסט 2017 הודיעה ברצלונה על החתמתו של דמבלה על חוזה לחמש שנים תמורת סכום המוערך בכ-148 מיליון אירו, דבר שהופך את ההעברה שלו להעברה השלישית הכי יקרה בכל הזמנים ביחד עם העברתו של פול פוגבה למנצ'סטר יונייטד ולאחר העברתו של ניימאר לפריז סן-ז'רמן והעברתו של פיליפה קוטיניו לברצלונה. דמבלה ערך את הופעת הבכורה שלו במדי ברצלונה ב-9 בספטמבר 2017 בניצחון 0–5 על אספניול במסגרת הלה ליגה, הוא נכנס כמחליף ובישל את השער החמישי.
ב-17 בספטמבר 2017, לאחר שנפצע בעת משחק מול חטאפה במסגרת הליגה הספרדית, הודיעה ברצלונה שדמבלה סובל מקרע בגיד בשריר הירך ברגלו השמאלית, ובעקבות כך עבר ניתוח ונעדר ליותר משלושה חודשים. הוא חזר לשחק בתחילת ינואר כאשר החליף במשחק הגביע את חוסה ארנאיס, אך כבר כעבור עשרה ימים נפצע שוב. את שער הבכורה במדי הקבוצה הבקיע ב-14 במרץ 2018 בניצחון 0–3 של ברצלונה על צ'לסי, מבישול של ליונל מסי, בגומלין שמינית גמר ליגת האלופות ובסיכום שני המשחקים ברצלונה העפילה לרבע הגמר בתוצאה 1–4 לטובתה על צ'לסי. בסיום העונה זכתה ברצלונה בדאבל כשדמבלה כובש ארבעה שערים בכל המסגרות.
הוא הבקיע את שער הניצחון במסגרת הסופר קאפ הספרדי נגד סביליה ב-12 באוגוסט 2018 כשבעט כדור חזק לחיבורים. המשחק הסתיים בתוצאה 1–2 לזכות ברצלונה.
את שער הבכורה שלו לעונת 2018/2019, שהיה גם שער הניצחון במשחק שהסתיים בתוצאה 0–1 לזכות ברצלונה, כבש ב-25 באוגוסט, במשחק נגד ריאל ואיאדוליד. הוא כבש שמונה שערי ליגה בסיום העונה וזכה עימה פעם נוספת בלה ליגה. בליגת האלופות כבש במחזור הראשון נגד פ.ס.וו. איינדהובן כשהסתובב על שחקן ובעט מחוץ לרחבה לפינה הרחוקה של השוער. גם במחזור הסיום של שלב הבתים כבש דמבלה, והפעם נגד טוטנהאם, כשרץ מחצי המגרש עם הכדור עד לשער של הוגו לוריס והכניע אותו. בשלב הנוקאאוט כבש נגד ליון את השער החמישי במשחק מבישול של ליונל מסי. ברצלונה הגיעה עד לחצי גמר ודמבלה כבש שלושה שערים בסך הכל בליגת האלופות באותה עונה. הוא בסיום העונה זכה בפעם השנייה ברציפות בלה ליגה וכבש 14 שערים בכל המסגרות.
את עונת 2019/20 התחיל דמבלה בצורה מקרטעת, כאשר נפצע במשחק הפתיחה בהפסד 0–1 לאתלטיק בילבאו ב-16 באוגוסט. חזר למגרשים ב-24 בספטמבר אך גם במשחק הזה נפצע ונעדר לתקופה. כבש את שערו הראשון לעונה נגד סביליה בניצחון 0–4 ואף הורחק בכרטיס אדום לאחר שקיבל כרטיס צהוב שני בשל הערה לעבר השופט מתיאו להוז. ב-27 בנובמבר שוב נפצע במשחק נגד קבוצתו לשעבר, בורוסיה דורטמונד, פציעה אשר השביתה אותו לתקופה ממושכת.
את עונת עונת 2020/21 התחיל בצורה טובה תחת רונאלד קומאן למרות המחדלים בהגנה ושערוריית התקשורת של ברתומאו. ב-20 באוקטובר הבקיע שער נגד פרנצווארוש בשלב הבתים של ליגת האלופות בניצחון 1–5. ב-28 באוקטובר הבקיע שער נגד יובנטוס בליגת האלופות בניצחון 0–2. בתקופה הכללית בחודש נובמבר ובתחילת דצמבר התחיל דמבלה לצבור יותר קרדיט מקומאן. ב-7 בנובמבר הבקיע שער נגד ריאל בטיס בליגה הספרדית בניצחון 2–5. ב-2 בדצמבר הבקיע שער בפנדל נגד פרנצווארוש בניצחון 0–3 ואף היה הקפטן באותו משחק עקב רוטציות מרובות של קומאן.
בתחילת עונת 21/22 מיעט לשחק, אך בהמשך, תחת המאמן צ'אבי, הוא הפך לשחקן הרכב קבוע וסיפק 13 בישולים ושער ב-20 משחקים.
ב-14 ביולי חתם על חוזה חדש בברצלונה עד 2024.
את עונת 2022/23 פתח בצורה טובה בליגה עם ארבעה שערים וחמישה בישולים ב-13 המשחקים הראשונים בעונה לפני פגרת המונדיאל, בליגת האלופות כבש שער בודד בתיקו 3-3 עם אינטר וברצלונה הודחה כבר בשלב הבתים.
קריירת מועדונים > פריז סן-ז'רמן

ב-12 באוגוסט 2023 חתם בפריז סן-ז'רמן תמורת סכום העברה של 50 מיליון אירו בחוזה עד יוני 2028.
קריירה בינלאומית

עוסמאן דמבלה שיחק בכל נבחרות הנערים של צרפת. ב-1 בספטמבר 2016 ערך את הופעת הבכורה שלו בנבחרת הבוגרת בניצחון 1–3 על איטליה.
הוא נכלל בסגל למונדיאל 2018. במשחק ההכנה של צרפת למונדיאל נגד אירלנד ב-28 במאי 2018, הוא נכנס כמחליף בדקה ה-77. ב-1 ביוני כבש שער נגד איטליה, במשחק שהסתיים בתוצאה 1–3 לצרפת.
במונדיאל 2018 פתח בהרכב במשחק אחד נגד נבחרת דנמרק, ובכל שאר המשחקים נכנס כמחליף או לא שותף. זכה עם צרפת במונדיאל.
הוא זומן ליורו 2020, אך נפצע במשחק מול נבחרת הונגריה בשלב הבתים ולא שותף בהמשך הטורניר.
נכלל בסגל נבחרת צרפת בטורניר מונדיאל 2022.
נכלל בסגל נבחרת צרפת לטורניר יורו 2024.
תארים

נבחרת צרפת
מונדיאל: 2018
סגנות: 2022
בורוסיה דורטמונד
הגביע הגרמני (1): 2016/17
ברצלונה
אליפות ספרד (3): 2017/18, 2018/19, 2022/23
גביע המלך הספרדי (2): 2017/18, 2020/21
הסופר קאפ הספרדי (2): 2018, 2023
פריז סן-ז'רמן
אליפות צרפת (1): 2023/24
הסופר קאפ הצרפתי (1): 2023
שחקן החודש בליגה הצרפתית (1): מרץ 2016
נבחרת העונה בבונדסליגה (1): 2016/17
מלך הבישולים בליגה הספרדית (1): 2021/22
כל לא ידענא פשיעותא היא

| --- | --- |
 תלמוד בבלי:  תלמוד בבלי, מסכת בבא מציעא, דף ל"ה, עמוד א'
 
במשפט העברי, כל לא ידענא פשיעותא היא (מארמית: כל איני יודע - פשיעה היא) הוא עיקרון הקובע כי שומר ששכח היכן הניח את הפיקדון  - נחשב כפושע ולא כשוגג, ועל כן הוא מחויב לשלם את שווי הפיקדון גם אם היה שומר חינם, זאת מאחר שהיה מוטל עליו לתת את דעתו ולזכור.
מקור הדין

מקור הדברים בסוגיה בתלמוד הבבלי הדנה במקרה בו הפקיד אדם תכשיטים ביד חברו, ושכח השומר היכן הניחם. רב נחמן פסק על פי כלל זה שעל שומר הפיקדון לשלם את שווין מאחר שפשע בשמירתו. דין זה נתקבל להלכה בדברי הרמב"ם:
המפקיד אצל חבירו בין כלים בין מעות, ואמר לו תן לי פקדוני, ואמר לו השומר איני יודע אנה הנחתי פקדון זה, או באי זה מקום קברתי הכספים, המתן לי עד שאבקש ואמצא ואחזיר לך, הרי זה פושע וחייב לשלם מיד
בנוסף לחיוב בעבור הפיקדון שאבד, השומר אינו יכול לבקש זמן נוסף כדי לחפש אחר הפיקדון, והוא מחויב לשלם מיד עם התביעה (אם יימצא הפיקדון בעתיד, עליו להחזירו לבעליו ולקבל תמורתו את הסכום ששילם).
הסבר הדין

כתב בנתיבות המשפט שאין הכוונה לדין פשיעה רגילה שמתחייב בה ככל דיני שומר. שאם כן, אם היה שומר בבעלים היה נפטר מלהחזיר לבעלים אף אם אינו יודע איפה הניח החפץ. אלא הכוונה שמחמת פשיעתו הרי הוא כמזיק בידיים בכך שאינו מחזיר לבעלים את החפץ. ולפי דבריו הוסיף הנתיבות שאף אם החביא את החפץ בלא שנהיה שומר, יתחייב לשלם אם שכח איפה החביא את החפץ.